Абыжьбатәи Адунеизегьтәи аҧсуа-абаза жәлар рконгресс аҩбатәи амш азы ихҭыс хаданы иҟалеит анапхгара ралхра.
Аизара ду аан иҧсахын Адунеизегьтәи аҧсуа-абаза жәлар конгресс аҧҟаҧҵа, иаҧыхын аконгресс ахада имаҵура, иаҧҵан Иреиҳаӡоу ахеилак. Аконгресс амаӡаныҟәгаҩ хада имаҵура иахьӡхоит «Анагӡаратә маӡаныҟәгаҩ».
Адунеизегьтәи Аҧсуа-абаза жәлар рконгресс Ассоциациа Иреиҳаӡоу Ахеилак ахантәаҩыс еицҿакны далхын Мусса Екзеков – еицырдыруа абизнесуаҩ, аҵарауаҩ, ауаажәларратә усзуҩы, Жәларбжьаратәи аидҵа «Алашара» ахада, абазатә уаажәларратә еиҿкаарақәа рассоциациа «Аҧсадгьыл» ахантәаҩы.
Ари, Ассоциациа аҧҵоижьҭеи ҩажәи хәба шықәса рыҩныҵҟа анапхгаратә еилазаараҿы раҧхьатәи алхроуп. Аҧсуа-абаза жәлар рконгресс ҧасатәи ахантәаҩы Тарас Шамба дҟалоит аиҿкаара ҳаҭыр зқәу ахадас.
Анагӡаратә маӡаныҟәгаҩыс далхын Инар Гыцба.
Инар Гыцба диит Тҟәарчал ақалақь аҿы, 2002 шықәсазы далгеит Гагратәи «Башаран -коллеџь», 2007 шықәсазы – Гданьтәи Аҳәынҭқарратә университет (Польша), афакультет «Политологиа», «Жәларбжьаратәи аизыҟазаашьа» азанааҭ ала.
«Сара агәра згоит, иҿаҧхьа иқәгылоу аҳасабтәқәа уахгьы-ҽынгьы аус шрыдиуло, ажәалагала ҟасҵоит иара икандидатура шәадгыларц», - иҳәеит Ассоциациа Иреиҳаӡоу Ахеилак ахантәаҩыс иалхыз Мусса Екзеков. 158-ҩык аделегатцәа ари ажәалагала иадгылеит.